กรมปศุสัตว์ ห่วงเกษตรกรถูกหลอกให้ซื้อวัคซีนป้องกันโรคลัมปีสกินเถื่อน ย้ำเตือนห้ามหลงเชื่อเด็ดขาด
นายทองเปลว กองจันทร์ ปลัดกระทรวงเกษตรและสหกรณ์ กล่าวว่า ขณะนี้ได้เร่งแก้ปัญหาการแพร่ระบาดโรคลัมปีสกิน (LSDV) ในโคกระบือ โดยนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และนายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ มีความห่วงใยต่อสถานการณ์การระบาดของโรคลัมปีสกิน ที่เกิดขึ้นเป็นอย่างมาก จึงได้มีคำสั่งตรงถึงกรมปศุสัตว์ให้เร่งดำเนินการแก้ไขปัญหาอย่างเร่งด่วนและให้เห็นผลสำเร็จโดยเร็วที่สุด เพื่อแก้ไขปัญหาการระบาดของโรคลัมปีสกินในครั้งนี้อย่างรวดเร็ว เพื่อประโยชน์ของประเทศชาติและเกษตรกรทั่วประเทศ ซึ่งกรมปศุสัตว์ได้รายงานการเกิดโรคทันที ปัจจุบันเกิดโรคระบาดขึ้นใน 20 จังหวัดทั่วประเทศ จึงได้เร่งทำความเข้าใจเกษตรกรเกี่ยวกับโรคนี้ แมลงพาหะนำโรค เช่น ยุง เห็บ เหลือบ เพื่อตัดวงจรโรคให้เร็วที่สุดด้านนายสัตวแพทย์สรวิศ ธานีโต อธิบดีกรมปศุสัตว์ เปิดเผยว่า ขณะนี้ในประเทศไทยมีกรมปศุสัตว์เป็นหน่วยงานเดียว ที่รับอนุญาติจากสำนักงานคณะกรรมการอาหารและยา ให้สามารถนำเข้าวัคซีนป้องกันโรคลัมปี สกิน ได้ถูกต้องตามกฎหมาย โดยความคืบหน้าในการนำเข้า ทางกรมปศุสัตว์ ได้ติดต่อและสั่งซื้อวัคซีนป้องกันโรคลัมปี สกิน จากประเทศแอฟริกาใต้เป็นที่เรียบร้อยแล้ว โดยวัคซีนล๊อตแรกจะเข้ามาถึงประเทศไทยภายในสิ้นเดือนพฤษภาคม 2564 นี้ จำนวน 60,000 โด๊ส ซึ่งทางกรมปศุสัตว์ได้เตรียมความพร้อมของเจ้าหน้าที่ วัสดุอุปกรณ์ ยานพาหนะไว้เป็นที่เรียบร้อย พร้อมออกปฏิบัติงานฉีดวัคซีนแก่โค-กระบือของเกษตรกรตามแผนปฏิบัติการที่คณะกรรมการแก้ไขปัญหาโรคลัมปี สกิน กำหนดมาได้ทันที พร้อมแนะนำย้ำเตือนเกษตรกร อย่าได้ตกเป็นเหยื่อของผู้ไม่หวังดีที่มีการนำเข้าวัคซีนมาอย่างผิดกฎหมายและนำมาหลอกขายให้กับเกษตรกร ขอให้รอวัคซีนที่กรมปศุสัตว์นำเข้าถูกกฎหมายเท่านั้น